Nouvo medyater ek enterpret pour bann dimoun sourd i ganny sertifye\nDan en pti seremoni ki ti fer kot lasal konferans Lungos Merkredi apremidi, sa bann nouvo medyater ek enterpret ti ganny prezante avek bann ki ti prezan. Bann envite ti enkli Minis pour Travay ek Devlopman Resours Imen Idith Alexander, sekreter prensipal pour devlopman sosyal Linda William-Melanie, sef egzekitif Lungos Marie-Nella Azemia, reprezantan lofis prokirer zeneral ek departman lapolis.\nSa i en lakonplisman tre enportan pour bann dimoun sourd akoz aprezan zot annan lezot dimoun ki kapab ed zot kominike e osi koz lo zot par dan en fonsksyon ofisyel, tel ki devan en lakour mazistra, lakour siprenm e osi lakour zanfan. Sa bann profesyonnel i osi kapab entervenir lo nivo lapolis, tribinal lafanmiy ou tribinal lanplwa, parmi plizyer lezot ankor.\nAnita Gardner, Shireen Guy, Carol Celestine ek Selma Bristol i bann nouvo enterpret, tandi ki Shana David ek Nigel Laporte i bann nouvo medyater.\nSa proze, ki’n ganny finanse par Linyon Eropeen, in ganny enplimante par lasosyasyon pour bann dimoun sourd (Aphi) an kolaborasyon avek plizyer partener lo nivo lokal, tel ki departman sosyal, zidisyer, lapolis, ek lanplwa.\nAnba sa proze, en enterpret lalang siny i vedir en profesyonnel ki fasilit kominikasyon ant en dimoun tande ek en dimoun sourd.\nPour kalifye konman en enterpret lalang siny, en dimoun i bezwen etidye lalang siny Seselwa pour de-z-an, e i bezwen kominik byen, bezwen tande, e apre sa ganny sertifye ofisyelman.\nMedyater sourd i osi en profesyonnel, me ki fasilit kominikasyon ant en dimoun ki tande, en enterpret avek en sourd. Bann menm kriter i aplik pour en dimoun kalifye, e i aplik sirtou pour en dimoun ki deza sourd.\nDan en pti prezantasyon ki ti osi ganny enterprete dan lalang siny, enterpret Selma Bristol ti dir avek lodyans ki anba sa proze i fer premye fwa dan lemonn ki i annan lantrennman pour medyater dan zidisyer.\n«Sa proze pou osi montre ki Sesel pe swiv bann norm enternasyonal dan sa sekter,» i ti dir.\nE sa proze ti ganny led sorti kot en formater sorti Paris, ki travay dan lenstiti nasyonal bann zenn sourd.\nSikse sa tel proze pou aprezan anmenn bokou benefis pour Sesel, e sirtou pour bann dimoun sourd, kot zot drwa avek lenformasyon e osi zot drwa pour kominike pou ganny bokou ogmante.\nTi annan prezantasyon bann pti feye ki pou ede promouvwar servis ki sa bann zenn pe ofer, e bann partener prezan ti ganny prezante avek enpe sa bann feye.


Zezi ek son fanmir i al Zerizalenm | Lavi Zezi\nZEZI I DEMANN BANN ANSENYAN BANN KESTYON A LAZ DOUZ AN\nZEZI I APEL ZEOVA “MON PAPA”\nNou dan sezon prentan e i ler pour fanmir Zozef, ansanm avek zot zanmi ek fanmir al Zerizalenm. Zot fer sa vwayaz tou le-z-an pour zot selebre Lapak parey Lalwa i demande. (Deterononm 16:16) Ant Nazaret ek Zerizalenm, i annan en zistans apepre 120 kilomet. Tou dimoun i okipe e byen eksite ler zot pe met zot pare. Zezi, ki’n ganny 12 an, i byen kontan pour al selebre sa lafet e pour li ganny sans vwar tanp ankor enn fwa.\nPour Zezi ek son fanmir, Lapak pa en levennman ki dire zis pour en zour. Sa zour apre Lapak, i annan en lot lafet ki konmanse ki dire pour set zour. Sa i Lafet Dipen san Lelven. (Mark 14:1) Sa lafet i form parti sezon Lapak. An tou, i pran apepre de semenn pour zot vwayaze sorti Nazaret, reste Zerizalenm e retourn kot zot. Me sa lannen i pran plis letan ki labitid akoz en pti lensidan ki’n arive avek Zezi ler zot pe retournen sorti Zerizalenm.\nBANN VWAYAZ INOUBLIYAB\nTou dimoun ti kontan ler zot ti al Zerizalenm pour selebre bann lafet trwa fwa par an. (Deterononm 16:15) Pandan sa bann vwayaz, Zezi ti vwar diferan landrwa, aprann plis lo zeografi sa pei e zwenn lezot adorater Zeova ki sorti dan lezot landrwa. Sa ti bann vwayaz inoubliyab!\nLer zot pe vwayaze, Zozef ek Mari i krwar ki Zezi i avek bann fanmir ek zanmi ki pe al dan direksyon Nazaret. Me ler tou dimoun i arete pour repoze aswar, zot pa vwar li. Alor zot rod li partou parmi bann zanmi ek fanmir me i pa la. Zot pa vwar zot garson okenn par! Zozef ek Mari i retourn Zerizalenm pour rod li.\nZot rod li en lazournen antye me zot pa vwar li. Son lannmen, zot kontinyen rod li me zot pa vwar li menm. Finalman, trwazyenm zour zot vwar zot garson dan tanp, kot i annan en kantite lasal. Zot vwar Zezi pe asize parmi bann ansenyan Zwif. I pe ekoute, demann kestyon e tou dimoun i etonnen avek son lentelizans.\nMari i demann li: “Mon garson, akoz ou’n fer sa avek nou? Nou de ou papa nou ti vreman enkyet pe rod ou.”—Lik 2:48.\nZezi i sirprann ki zot pa ti konnen kote i ete. I demann zot: “Akoz zot ti pe rod mwan? Eski zot pa ti konnen ki mon bezwen dan lakaz mon Papa?”—Lik 2:49.\nLa ki zot in retrouv kanmarad, Zezi i retourn kot li Nazaret avek Zozef ek Mari e i kontinyen obei zot. Zezi i kontinyen grandi e i vin deplizanpli saz. Menm si i ankor zenn, i fer plezir Bondye ek zonm. Nou vwar ki depi byen zenn, Zezi i kit en bon legzanp konman en dimoun ki enterese avek keksoz spirityel e ki demontre respe pour son paran.\nKi vwayaz Zezi ti fer regilyerman avek son fanmir e akoz?\nLer Zezi ti annan 12 an, ki Zozef ek Mari ti realize ler zot pe vwayaze sorti Zerizalenm e kote zot vwar Zezi?\nKi bon legzanp Zezi in kite pour bann zenn ozordi?\nPartaze Partaze Fanmir Zezi i al Zerizalenm


Repons lider zafer gouvernman, Onorab Charles de Commarmond, lo diskour Leta Lanasyon 2020 - Seychelles Nation\nRepons lider zafer gouvernman, Onorab Charles de Commarmond, lo diskour Leta Lanasyon 2020 | 26 February 2020\nOnorab Charles de Commarmond\n‘Diskour Prezidan Faure i en diskour vre leta Nasyon Seselwa’\nAvan mon konmans mon ladres permet mwan lo par bann manm Parti United Seychelles pas en mesaz senpati, kondoleans ek sipor pour pep ek gouvernman Sinwan la ki i pe fer fas a sa lepidemi coronavirus ki’n okazyonn plizyer mil lanmor e ki pe afekte zot lekonomi enormeman osi byen ki lekonomi lemonn ki enkli lekonomi Sesel.\nMon swete ki dan okenn fason sa pa pou afekte bann sipor ek don ki gouvernman Sinwa pou donn Sesel e ki nou Prezidan in anonse dan son Ladres – spesifikman proze bis elektrik e la nou a dir met son WIFI. Nou nou’n fini pare avek password faureward@2020.\nEn diskour laverite e fran\nLepep Seselwa, diskour Leta Lanasyon delivre Zedi pase dan sa Lasanble par Prezidan Danny Faure i en diskour vre leta Nasyon Seselwa. I en diskour ki’n al oprofon e non pa zis kot nou ete ozordi, me osi kot nou ti ete yer. Sa diskour in montre diferans kot nou sorti e la kot nou’n arive. Sa diskour i en diskour larealite. Sa diskour i en diskour avek bann fe. Sa diskour i en diskour laverite e fran.\nMon ‘welcome’ ladres ki nou Prezidan in fer lo leta nou nasyon, akoz in tous tou bann pwen esansyel e in fer sa dan en fason kalm e konvenkan – konmsi i konn sa bann keksoz parey son senk (5) ledwa. Savedir i annan en abilite pour analiz byen nou sosyete e i annan en bon vizyon pour anmenn nou pli devan – Beyond 2020, Msye Speaker. Prezidan Danny Faure in osi met en regar for lo Lavenir son diskour.\nAtraver son mesaz mon vwar en Prezidan ki krwar fermeman da lazistis sosyal; en lot prensip kardinal nou Parti – United Seychelles.\nE parey dimoun deor pe dir, sa diskour i enn ki montre ki Prezidan Faure i annan son ledwa lo pou son nasyon. Ki Prezidan Faure i ofet avek tou devlopman dan sa pei Sesel.\nStabilite, lape, linite ek respe\nMr Speaker, diskour Prezidan Faure i enn ki osi demontre ki Prezidan Faure i oule ki Sesel i toultan reste en pei ki stab e sa i kler lafason ki in adres sa size eleksyon sa lannen, kot in sipliy avek nou ki sa eleksyon i deroul dan lape, linite ek respe.\nProgre nou nasyon\nMr Speaker, dan sa diskour Prezidan Faure pa’n zis vin dir sa ki in anvi dir, me in vin ek bann sif. I pa’n vin ek leskiz, me in avoue ki wi in annan bokou defi ki li ek son gouvernman in fer fas avek. Me en keksoz ki kler, se ki Prezidan Faure in rekonnet ki pandan sa dernyen 42-an Sesel in fer en ta progre.\nPrezidan Faure in anonse ki aparti le 16 Mars 2020, tou komodite dan laboutik STC lo Praslin ek La Digue pou vann menm pri ki STC lo Mahé e sa a ede soulaz lavi nou bann frer ek ser lo Praslin ek La Digue. Sa i osi enkli bann lezot zil lo nou teritwar kot STC oubyen IDC i prezan. La i fer nou rapel nou prop sazes ler nou ti reziste tou zefor pour ki lopozisyon dirize par Onorab Wavel Ramkalawan pa ferm STC. Nou kapab zis mazinen kote nou ti pou ete ozordi si nou gouvernman ti’n vreman ekout zot e ferm STC.\nDan son demars pour fer pri lavi pli abordab, Prezidan Faure in dir ki le 16 Mars, 2020 menm VAT pou ganny retire lo tou komodite manze. Eski sa set en gouvernman ki napa lentere son pep aker?\nMon osi fyer pour not lakonplisman Liniversite Sesel. Ozordi nou en pep bokou pli edike avek bokou profesyonnel. Ozordi nou zenn i kapab be what they want to be. Eski sa ti pou en realite si nou ti’n ekout lopozisyon pour pa kree en Liniversite dan Sesel?\nDepi 2018 nou’n annan 25 dokter, 2 dantis e 18 dental therapists ki’n resevwar zot degre. E les mwan fer kler Mr Speaker ki tousala i Seselwa. La konmela i annan ankor 56 etidyan ki pe etidye pour vin dokter oubyen dantis. Pour al pli lwen Mr Speaker, 33 ners in ganny zot degre lannen pase e 5 dokter Seselwa pou fini zot letid sa lannen e ankor 5 lannen prosen. Eski sa set en gouvernman ki pa krwar dan devlopman son zenn?\nMr Speaker, Prezidan in dir ki lozman in en defi. Wi, mwan ler mon ti konmanse preski 30-an pase nou pli gro defi ti lakaz e nou pli gro defi pou toultan reste lakaz. Me akoz lakaz i en defi pour nou? Akoz gouvernman US pa krwar dan pti payot, nou pa krwar dan lakaz fey koko, nou pa krwar dan ghetto, nou pa krwar dan lakaz plastik parey nou bann pei vwazen Madagaskar, Mayot, Sid Afrik e plizyer lezot pei.\nI annan ki oule anbet nou bann zenn e dir ki tou gouvernman ti pou fer sa, me dan bokou pei Lazi, Lerop e menm Lafrik kot dimoun i ankor pe dormi dan semen, eski napa en gouvernman dan sa bann pei? Eski sa bann dimoun pa pey taks? Akoz zot pa fer en kantite lakaz pour donn zot dimoun?\nNon, frer ek ser Seselwa, sa nou’n reisi akonpli akoz polisi progresiv nou Parti US e Prezidan Faure.\nLendeks devlopman imen\nLer Nasyon Ini i klas Sesel 62enm dan 189 pei dan lemonn e premye dan Lafrik pour son lendeks devlopman imen. Sesel in ganny klase konman en pei avek nivo devlopman imen ki tre o.\nMr Speaker, sa pou tous lavi anviron 2473 dimoun ki’n pran zot retret e ki pe ganny en pansyon peye e finanse par Fon Pansyon. Ki mannyer alor zot kapab dir ki nou nou negliz nou bann vyeyar?\nPar kont bann travayer ki’n pran zot retret Out 1979 ziska 2004, i annan anviron 400 zot, pa pe enkli dan sa 2473. Mon demande lo baz “fairness and equity” ki zot osi ganny enkli dan sa kategori e fer zot omwen ganny sa pansyon R3000. I pa pou kout tro bokou, enpe dan sa pansyon travayer etranze i a kapab kouver sa, Msye Speaker.\nNou zanfan, nou trezor\nNou zanfan i toultan reste nou bann pti trezor. Sa gouvernman in toultan annan bann pti zanfan aker. Nou gouvernman in toultan esey son mye pour soulaz lavi bann paran ki pe fer grandi bann pti zanfan.\nE ozordi nou gouvernman pe al pli lwen, ler Prezidan Faure in anonse ki en peyman a en sonm 750 roupi pou ganny peye otomatikman pour tou zanfan ki dan childminding ouswa day care ki anrezistre avek IECD. Mr Speaker, tou zanfan pou ganny asiste.\nOzordi i annan bann ki pe mont lo you tube pe dir ki zot parti pou donn plis, me avan ki Prezidan Faure ti entrodwir sa polisi, zanmen zot in koz lo la.\nMr Speaker a plizyer repriz, isi menm dan sa Lasanble, nou’n tann bann manm pe koz lo pri enternet ki ser isi Sesel. Prezidan Faure in ekoute e in diskite.\nLer Prezidan in anonse ki in demann SPTC pour ofer WiFi gratwit dan tou bis aparti le 1 Zen, wi sa i pou piblik an zeneral. Sa ki Prezidan pe demande pour arive isi Sesel i pa en mirak. Sa i en pratik ki arive dan plizyer pei tel ki Slovaki. Lekel ki pou benefisye par WiFi gratwit dan bis piblik? Poz zot lekor sa kestyon.\nA sak fwa ki nou entrodwir en keksoz modern, lopozisyon i sey ridikilize. Nou ava rapel proze lakaz Nageon Estate ki zot ti apel lakaz pizon. Roche Caiman ki zot ti apel lakaz lapen. Selman ozordi i annan zot menm ki pe reste dan sa bann lakaz lapen ek lakaz pizon. Napa ki zot pa ti dir ler nou ti pe konble Roche Caiman ek Perseverans. Menm sa batiman ki nou ladan la, zot ti boycott son louvertir an mor.\nMe ozordi, get zot, se zot menm ki pe fer plis tapaz ladan. Si nou ti’n ekout sa lopozisyon anba direksyon Onorab Ramkalawan, nou ti pou 25-an annaryer.\nI annan ki pe opoze, ki pe kritike, sa i normal. Bis i ser, bis i koule, bis i isi e bis i laba. Bis i koule? Napa problenm. Prezidan in osi anonse ki swivan son bann diskisyon ki in fer avek gouvernman Lasin, Sesel pou ganny 22 nouvo bis elektrik nef.\nE gradyleman nou ava fer plis demars pour ganny plis bis nef ki ava ranplas sa bann ki koule. Nou gouvernman, gouvernman US anba gidans Prezidan Faure i annan en plan. Nou fer bon planifikasyon. Selman zot zot pa dir ki bis i kout zis 7 roupi isi Sesel. Touris ler zot tann sa zot demande si nou lespri i ankor bon.\nMr Speaker parti SPUP, SPPF, Parti Lepep ek US i le sel parti ki’n toultan krwar dan sa pep e pe toultan rod fason pour ed son pep devlope. Ler Prezidan Faure ti kree Minister Lafanmiy, i ti pran aker ki annan bann fanmiy isi Sesel ki bezwen lasistans. Avek kreasyon Minister Lafanmiy, sa minister in zwe son rol e in fer son travay.\nPrezidan in dir ki 177 ka in ganny rezourd lannen pase e in donn son komitman ki sa 447 ka ki reste sa minister pou travay ek zot avek bi pour rod solisyon pour amelyor zot lavi.\nMisyon Prezidan Faure aletranze\nMr Speaker, ler Prezidan Faure i al lo bann misyon aletranze, i pa zis al rod kouronn fler pour met otour son likou, me Prezidan Faure i al koz lo lapar lepep Seselwa. Kot i al negosye e diskit bann size kot Sesel i kapab ganny led bann pei zanmi.\nPrezidan Faure i krwar dan travay ek lezot pei, etablir kontak ek pei zanmi, gard lanmitye ek pei ki pou ed nou. E nou diplomasi pragmatik kot lepep i ganny son benefis ladan.\nReste konnekte avek lepep\nMsye Speaker, nou en Parti ki touzour konnekte e pou touzour reste konnekte avek nou pep e tou nou bann manm Parti US dan Lasanble e nou Prezidan nou reste konnekte avek nou popilasyon.\nAn Out lannen pase, gouvernman ti lans son vizyon long term – Vizyon 2033 e osi premye stratezi devlopman nasyonal pour peryod 2019-2023.\nSa vizyon pour Sesel – ‘En nasyon Seselwa ki rezilyan, responsab e prosper, ki an bonn sante, edike e emansipe, e ki pe viv ansanm an armoni avek lanatir e aktivman angaze avek leres lemonn’ – in ganny ankadre tre byen dan sa ‘SONA’ (Ladres lo Leta Lanasyon) delivre par Prezidan Faure e ganny servi konman sa konpa pour tou zefor devlopman nasyonal.\nVizyon 2033 i eksprim nou dezir komen pour vwar nou pei devlop plis ankor, e lepep Seselwa pe pran lapartenans e partisip dan prosesis devlopman. Sikse sa vizyon long term i depan lo travay dir tou sitwayen; ki i dan sistenm leta oubyen non. An plis ki sa, Vizyon 2033 i lans lapel avek tou partiprenan pour travay ansanm ver kreasyon en lavenir enklizif e soutenab pour nou tou.\nKonman en pep, bann aksyon ek mezir i tre kler dan Stratezi Devlopman Nasyonal (NDS) 2019-2023. Sa stratezi i adres bann pwen pli pertinan dan term imedyat atraver sis pilye.\nNesesite pour agrandi nou kapital imen i ase irzan, e i en priyorite lo azanda devlopman. Anmezir ki Sesel i enterakte avek lemonn lo en pli gran plan, pei pou bezwen en rezo travayer tre kalifye e kreativ, ki kapab ogmant prodiktivite travayer ek krwasans ekonomik.\nNou kapab konsider koezyon sosyal konman sa ‘siman’ ki mentenir stabilite dan lasosyete. Sa pilye i annan pour bi, sirmont bann divizyon ki annan dan nou sosyete ozordi, e renouvle en sans linite nasyonal, e en sans ki nou travay ansanm.\nLasyans, teknolozi ek linovasyon i bann moter devlopman ekonomik. Abilite pour kree, distribye e eksplwat konnesans in vin en sours mazer lavantaz konpetitiv, kreasyon larises ek amelyorasyon kalite lavi.\nSa sis pilye kle i ava servi konman soubasman nou zefor kontinyel pour kolektivman vizyaliz, konseptyaliz, pran lapartenans e ansanm, realiz nou bann laspirasyon.\nE dan tou sa la Msye Speaker, in annan en kantite konsiltasyon, diskisyon, kontribisyon ek partisipasyon nou popilasyon.\nAtraver son mesaz Msye Speaker, mon vwar en Prezidan for, en Prezidan ki krwar dan bann lenstitisyon for ki letan zot ganny byen zere i a ede anplifye nou demokrasi e permet annan plis bonn gouvernans, latransparan ek rann kont.\nEleksyon Konsey Distrik\nMsye Speaker, mon pa pou kapab terminen san tous eleksyon Konsey Distrik. Lontan ti’n ler. Mwan mon enn sa dimoun ki krwar e ki’n pouse en kantite pour desantraliz pouvwar e anmenn plis lotonomi o nivo labaz. Nou pe donn plis lotonomi lekol. Sa i fantastik. Lekol i dan nou kominote. Alors i tonm byen ki kominote antye i ganny osi son lotonomi se la kot Konsey Distrik i vin pli enportan e mon kontan ki eleksyon Konsey Distrik pe al fer boner lannen prosenn.\nNou pa kapab donn plis lotonomi lekol me distrik limenn i ganny kontrole totalman par gouvernman santral. Nou bezwen donn plis pouvwar ek lotonomi bann zabitan pour zot zer zot distrik e adres bann defi e fer bann desizyon pli rasyonal e enkliziv e annan bann progranm pli adapte pour anmenn plis linite e pli bon fason viv dan nou bann kominote.\nMsye Speaker, nou Prezidan i reste fikse e atantif lo bezwen son Pep. I annan en bon leker, i pa rankinen, i pa anvi diviz nou e i napa nanryen pour li revanze. Se Lavenir ki konte pour li.\nPep Seselwa, letan nou annan en bon Prezidan koumsa annou kit li la. Annou tyonbo li de (2) lanmen pa large. E annou vot pour li pour nou Lavenir. Annou tenir Prezidan Faure tre for, e pa large.